Warisan (lagu Sudirman)

"Warisan" ialah sebuah lagu patriotik nyanyian asal Sudirman yang menjadi salah satu lagu popular semasa sambutan Hari Kebangsaan di Malaysia. Lagu ini pertama kali diterbitkan pada 1982 dalam album Abadi. Lirik lagu ditulis dan digubah oleh Syed Haron. 

Di Malaysia, lagu ini dianggap sebagai salah satu karya agung dalam genre patriotik disebabkan liriknya yang mendalam dan penuh makna. Ia terkadang dikelirukan dengan lagu "Anak Kecil Main Api" terbitan 1996 yang turut menggunakan tajuk yang sama.

 Latar belakang 
Lagu ini pertama kali ditulis oleh Syed Haron pada 1980. Namun, ia hanya dinyanyikan oleh Sudirman dua tahun kemudian kerana penulis dikatakan belum menemukan calon yang sesuai untuk membawakan lagu tersebut. Lirik lagu ini berkisar tentang luahan hati seorang anak bangsa yang sanggup berjuang demi negara tercinta. Meskipun bukan seorang perajurit, setiap orang perlu bertanggungjawab dan memiliki semangat mempertahankan tanah air.

Lagu ini telah diterbitkan pada 1982 dalam album Sudirman bertajuk Abadi yang merupakan album tempatan pertama bertemakan patriotik. Album yang sama turut memuatkan lagu popular lain seperti "Kehadiranku", "Di Bumi Bertuah", "31 Ogos" dan "Tegakkan Bendera Kita". Lagu-lagu ini diterbitkan oleh S. Atan dan dirakam di Singapura dengan mengambil masa selama tiga minggu untuk disiapkan.

 Legasi 
Lagu ini menjadi inspirasi terlahirnya tema Hari Kebangsaan ke-57, "Malaysia, Di Sini Lahirnya Sebuah Cinta" pada 2014 lalu sempena baris pertama lagu tersebut. Lagu dengan nama serupa, "Di Sini Lahirnya Sebuah Cinta" nyanyian Bob Yusof pula telah dipilih sebagai lagu rasmi. Berbeza dengan lagu asal, lagu versi baru ini mengetengahkan konsep perpaduan dengan pendekatan yang lebih ceria.

Sempena tema tersebut juga, Upin & Ipin tampil mengeluarkan muzik video khas lagu "Warisan" nyanyian semula pelakon suara siri tersebut, Asyiela Putri.

Pada 2021, lagu ini telah dirakam oleh Dato' Siti Nurhaliza dengan gubahan konsep lagu "We Are The Champion" dari kugiran Queen sempena sambutan kemerdekaan ke-64.

Senarai runut

 Lihat juga 
 Senarai lagu patriotik Malaysia
 Di Sini Lahirnya Sebuah Cinta
 Tanggal 31 Ogos
 Saya Anak Malaysia
 Jalur Gemilang

 Rujukan 

Kategori:Lagu Sudirman Haji Arshad
Kategori:Lagu patriotik Malaysia
Kategori:Lagu 1982